Szinyei Merse Pál az impresszionista

A magyar művészetben az impresszionizmus fogalma az 1890-es évektől jelenik meg. Egy időben Rippl-Rónai József és Vaszary János is impresszionistának mondja magát, Rózsa Miklós pedig a Magyar impresszionista festészet című 1914-es könyvében szinte minden olyan művészt bevon az impresszionizmus hatáskörébe, akik valamilyen módon a romantikus akadémizmusénál frissebb szemmel tekintettek a természetre. Ebben a névsorban ott van Mészöly Géza, Munkácsy Mihály, Paál László, Hollósy Simon, Ferenczy Károly, a nagybányaiak, a szolnoki művészek, Koszta József, s természetesen Szinyei Merse Pál is.

A magyar művészettörténet egyik sokszor fölvetett kérdése, hogy vajon Szinyei impresszionista volt-e? Szinte mindenki – legyen szó művészekről vagy műkritikusokról – úgy látja, hogy nem. Olyan vázlatokon, mint például a Hinta vagy a Ruhaszárítás, nem nehéz impresszionisztikus megoldásokat fölfedezni, de ne feledjük el, hogy a vázlat, vagyis általában minden vázlat önmagában is impresszionista hatású. Szinyei olyan nagy, komplex igényű munkáin azonban, mint például a Majális vagy a Pacsirta, már nem érezzük a vázlatok könnyedségét. Az im-presszionista kép lényege ugyan-is nem a napsütés, nem a világos, élénk színek, hanem egy bizo-nyos képi hatás. Az a hatás, amitől az az érzésünk támad, hogy a művet szinte pillanatok alatt festették meg. De tévedés azt hinni, hogy az impresszionista festmények gyorsan, a látvány pillanatnyi hatása alatt készültek el. Ez nem így van, sőt Monet még rengeteg fotót is használt a nagy kompozícióihoz. A cél nem a munkafolyamat gyorsasága és rögtönzöttsége, hanem az, hogy a végső, nagy kompozíció a gyors és rögtönzött kivitelezés hatását keltse! A francia impresszionizmus másik sajátossága, hogy alapvetően városi karakterű. Még a Szajna-parti kirándulóhelyek vagy Normandia üdülői is a városi ember világához tartozó területek. A magyar festészetben az impresszionista látásmód nem a város, hanem a falu, a vidék ábrázolásában jelenik meg először. Deák-Ébner Lajos, Pállik Béla, Fényes Adolf képein, többnyire Szolnokon, vagy éppen Nagybányán. A magyar impresszionizmus képei nem a pályaudvarok, szállodák, kávéházak és vízparti sétányok nyüzsgő kavalkádját jelenítik meg, hanem a tanyák, parasztudvarok, legelők és virágzó mezők csendjét.